作者:錢起
標題:歸義寺題震上人壁
內容:入穀逢雨花，香綠引幽步。招提饒泉石，萬轉同一趣。向背森碧峰，淺深羅古樹。堯皇未登極，此地曾隱霧。秘讖得神謀，因高思虎踞。太陽忽臨照，物象俄光煦。梵王宮始開，長者金先布。白水入禪境，碭山通覺路。往往無心雲，猶起潛龍處。仍聞七祖後，佛子繼調禦。溪鳥投慧燈，山蟬飽甘露。不作解纓客，寧知舍筏喻。身世已悟空，歸途複何去。